שו"ת רשב"ץ (תשב"ץ)/חלק ג/קעד
שאלה קעד:
מוסתגאנים.
שאלת ראובן שם לשמעון סחורה במאה זהובים ושיהי' הריוח וההפסד ביניהם בשוה ונתן לו בשכר טרחו ששה זהובים בשנה.
ושיוליך המתעסק הסחור' ההי' לספרד ולא מצא המתעסק דרך ללכת לספרד והוצרך למכור הסחור' ששם עליו בעל העסק בהפסד ומאותם מעות קנה המתעסק סחורה אחרת והרויח בה וכל זה בתוך שנה אחת ועתה שואל המתעסק אם הוא חייב לתת החצי בהפסד הסחורה הראשונה.
ואם חייב המתעסק לתת חצי הריוח שבסחורה השנית לבעל העסק או לא.
ואם בעל העסק חייב לתת למתעסק הששה זהובים שהתנו ביניהם בשכר טורח המתעסק או לא:

תשובה:
ענין התנאי שהתנה לתת לו ששה זהובים בשכר עמלו וטרחו נעשה כהלכה דהכי תקנו רבנן כדאיתא בפ' המקבל (ק"ד ע"ב) דעסקא ליהוי פלגא מלוה ופלגא פקדון לחלוק הריוח וההפסד בשוה ודיהיב ליה אגריה דלא ליתחזי כרביתא במה שטורח בפלגא דפקדון.
וכיון שנתקיימו התנאים כהלכה חייב לתת לו שכרו כמו שהתנה עמו בין הרויח בין הפסיד.
ומה שהפסיד בסחורה הראשונ' יפסיד עמו חלקו מן הדין שהרי פלגא מלוה הוא וההפסד עליו בחלקו וחייב לתת לו חלקו בריוח הסחור' השנית שלקח בלא ידיעת בעל העסק אע"פ שאם הפסיד הי' ההפסד כולו עליו.
כיון שלא עשה כן ברשותו שזה הוא הדין לכל מתעסק המפסיד במה שלא הרשוהו שיהי' ההפסד כולו עליו.
אע"פ שאם הרויח חולק עמו שותפו.
וזה נלמוד מפ' הגוזל עצים (ק"ב ע"ב) שאמרו שם הנותן מעות לחברו לקנות לו בהם חטים וקנה בהם שעורים אם פיחתו פיחתו לו.
ואם הותירו הותירו לאמצע וכן כתב הרמב"ם ז"ל בפ' ה' מהלכות שלוחים ושותפים: